Marko Mihkelson oma  blogis kirjutab, et Lõuna-Osseetia ja Abhaasia iseseisvuse võimalik tunnustamine Kremli poolt ning seeläbi Gruusia territoriaalse terviklikkuse ühepoolne lõhkumine võib tähendada tõsiseid tagajärgi ennekõike Venemaale endale.    Kreml on võtnud selge kursi jõulisele vastandumisele läänemaailmaga.  Seda eriti lootuses, et ilma Venemaa energiaressurssideta ning ÜRO julgeolekunõukogu otsusteta pole võimalik paljusid globaalküsimusi osaliseltki lahendada.    Ometi võib see "pullitamine" neile vaatamata kõigele väga kalliks maksma minna. Putini ja Medvedevi duo jõuline läänevastane retoorika ning Vene armee laiutav käitumine räägivad sellest, et Moskva ei kipu hoolima enam Lääne hoiatustest ega suhete jahenemisest. Viimast eelistatakse partnerlusele, sest see ei sobi kokku Venemaal uuesti pead  tõstvale impeeriumi ideoloogiale.    Venemaa juhtkond arvab, et suudab justkui "Kosovot tehes" laiendada oma geopoliitilist mõjuruumi. Samas pole sugugi välistatud, et uue ekspansiooni katse võib seekord päädida hoopiski riigi enda lagunemisega.